पणजीः मुख्यमंत्री डॉ. प्रमोद सावंत हांणी अर्थसंकल्पांत जाहीर केल्ले 'मुख्यमंत्री गुरुदक्षिणा' येवजणेचे अंमलबजावणेक सुरवात जाल्या. अनुदानीक शिक्षण संस्थेंतले शिक्षक आनी शिक्षकेत्तर कर्मचाऱ्यांचे वेतन हे फुडें येवजणे खाला ऑनलायन पद्दतीन जातलें. शिक्षण संचालक शैलेश झिंगडे हांणी हे संबंदांतले परिपत्रक जारी केलां.
 डिजिटलायझेशनाक उर्बा दिवचे खातीर मुळावे, माध्यमीक तशेंच उच्च माध्यमीक अनुदानीक शिक्षणींक संस्थेंतले शिक्षक तशेंच शिक्षकेत्तर कर्मचाऱ्यांचें वेतन 'मुख्यमंत्री गुरुदक्षिणा' येवजणे खाला ऑनलायन पद्दतीन करपाचें सरकारान निश्चीत केलां. वेतनाची प्रक्रिया अॅक्सीस बॅक लिमिटेडान विकसीत केल्ल्या सॉफ्टवेरा वरवीं करतले. ताका लागून सगळ्या अनुदानीत संस्थांच्या मुखेल्यांनी ऑनलायन वेतन वितरणाची प्रक्रिया सुरू करचे खातीर तांच्या कर्मचाऱ्यांचे सगळे तपशील कॉम्प्युटर प्रणालींत तयार दवरचे, अशें शिक्षण संचालकान परिपत्रकांत म्हणलां. मजगतीं, अॅक्सीस बँकेचे अधिकृत प्रतिनिधी हे संबंदांत दरेके संस्थेक भेट दितले. सगळ्या अनुदानीक संस्थांच्या मुखेल्यांनी ऩक्सीस बँकेंत शाळा/ संस्थांचें बँक खातें उक्तें करचे खातीर बँकेक गरजेचीं कागदपत्रां सादर करून आदार करचो, अशेय निर्देश दिल्यात.
 येवजण कित्या खातीर?
 हे आदीं अनुदानीत शाळांतले शिक्षक तशेंच शिक्षकेत्तर कर्मचाऱ्यांक वेतना खातीर सरकारा कडल्यान संस्थांक निधी मेळटालो. तातूंत भ्रश्टाचार जाता अश्यो कागाळी सरकारा कडेन हे आदीं आयिल्ल्यो. ताका लागून सरकारान ही प्रक्रिया ऑनलायन पद्दतीन करचे खातीर 'मुख्यमंत्री गुरुदक्षिणा' येवजण चालीक लावपाचो निर्णय घेतला.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 